**Oktober på Pluto**

Høsten flyr avgårde, og vi er allerede inne i oktober! Tilvenningen har gått veldig bra, og vi opplever at barna nå er trygge på både personalet, de andre barna og avdelingen Pluto. Det har vært veldig kjekt å se hvor gode relasjoner barna har skapt seg i mellom, og hvor stor glede det er i garderoben hver morgen når barna ser hverandre. Det er også veldig herlig å se at vi har en gjeng som er så glad i å leke ute, og vi prøver å være så mye ute som mulig. Barna er nå godt inne i barnehagens rutiner, og forventer samlingsstund hver eneste dag! Barna er med på bevegelsene til sangene, og etter hvert som flere ord dukker opp blir de med på sangene også! Det er lagt ut et enkelt sanghefte på hjemmesiden hvor de vanligste sangene vi synger er ramset opp, med tekst til de sangene som antagelig er nye for dere. Dersom dere vil kurses i sangene, tar vi gjerne en fremvisning i garderoben om morgenen :-)

Temaet vennskap og tilvenning fortsetter videre ut i oktober, men vi kommer i tillegg til å starte på temaet eventyr. Dette temaet kommer vi til å dra med videre inn i november fordi vi vet av erfaring at en måned ikke er tilstrekkelig. Barna (og de voksne) blir veldig lett revet med, og vi ønsker å bruke god tid på temaet og ikke haste oss gjennom det. Vi kommer derfor til å konsentrere oss om Bukkene Bruse i oktober. Vi kommer til å bruke visuelle effekter og dramatisering når vi formidler eventyrene i samlingsstundene. Eventyr er et veldig godt verktøy for å utvikle barna begrepsforståelse og variere deres ordforråd. Nye ord og regler læres, og barna får et positivt forhold til tekst og bilde som kan inspirere til gode samtaler i tillegg til barnas egen fantasi og dramatiske lek. I tillegg blir barna fortrolige med tallsiffer, noe som kan føre til motivasjon til å utforske og leke med tall. Gjennom eventyr vil barna også erfare ulike typer størrelser, sortering, og plassering. Ved å dramatisere eventyrene, kommer til å leke oss mye med begrepene størst, minst, over og under. Eventyr vil ha hovedfokus i de daglige samlingsstundene, og vil gå som en rød tråd gjennom de andre aktivitetene vi har som turer, sangsamlinger, formingsaktiviteter og spontan lek. Vi må nok ta oss en tur opp for å se på trollene igjen! I tillegg til eventyr, vil vi ha et ekstra fokus på begrepet høst, samt fargene rød, grønn og gul. Hva skjer med fargene på trærne? Hvorfor er noen blader enda grønne mens andre er gule? Hva kan vi gjøre med bladene?

I oktober starter vi også med avdelingsmøter. Vi har så vidt prøvd ut dette med møtevirksomhet, og våre barn har blitt fortrolige på personalet fra Neptun gjennom mye felleslek og besøk på hverandres avdelinger. Annenhver tirsdag formiddag kommer derfor Pluto til å ha avdelingsmøte mens Neptun tar seg av våre barn. Vi har til nå brukt tiden mye sammen for å fokusere på tilvenning, men når vi kommer i gang med avdelingsmøtene kommer vi nok til å organisere hverdagen litt annerledes og dele inn i smågrupper på formiddagen.

I løpet av oktober starter Julie med foreldresamtaler. Det blir hengt opp lister i garderoben hvor dere kan skrive dere på de tidspunktene som passer. Foreldresamtalen er en halvtimes utviklingssamtale hvor dere får drøftet deres barns utvikling og trivsel i barnehagen. Dersom tidspunktene ikke passer er det bare til å ta kontakt med Julie, så finner vi en passende dato!

Julie tar i år studiet “Veiledning for praksislærere” på UiS. Dette er et samlingsbasert studie som tilsier at hun er på universitetet 2 dager i måneden. Barnehagen får midler til å dekke vikar for henne disse dagene.

Studentene Mimi og Famila har en uke igjen hos oss før de skal tilbake på skolebenken. Det har vært veldig lærerikt å ha dem hos oss, og vi sitter igjen med mange nyttige innspill! De kommer tilbake til oss etter jul, hvor de da skal fordype seg i småbarnspedagogikk. I slutten av oktober får vi nye studenter, denne gangen studenter som går 2. året på barnehagelærerutdanningen.

Tirsdag 24. oktober kommer vi til å markere FN-dagen i barnehagen. Det kommer nærmere info om dette i eget skriv, men vi inviterer til en sammenkomst i barnehagen fra kl. 14:00 - 16:00. På avdelingen selges “barnas kunst” til inntekt for Unicef, og tradisjonen tro tar hver familie med en liten matrett som til sammen danner en stor buffet for hele barnehagen. Skoleklubben vil også stå for underholdning kl. 15:30.

Uke 41 er skolens høstferie. Dersom det er noen som skal ha fri hele eller deler av denne uken, er det fint om dere gir beskjed på avdelingen.

Som nevnt, blir det satt inn vikar for Julie de dagene hun er på universitetet. Det kan derimot være viktig å nevne at vi primært ikke tar inn vikarer ved kort sykdom eller ferie for personalet. Vi har alle tre noen feriedager som må avvikles i løpet av høsten, men vi prøver å legge disse til dager hvor det er mindre barn eller vi har studenter slik at det ikke går ut over barna. Julie skal i tillegg ha noen lese- og eksamensdager, men da blir igjen vikar dekket. Når det gjelder bruk av vikar, bruker vi alltid kjente vikarer så langt det lar seg gjøre. Vi informerer om dette fordi det i de kommende månedene kommer til å være en del ferie/ kurs/ og universitetsdager, men vi skal være flinke til å informere dere de dagene det eventuelt kommer vikarer på avdelingen :-)

Vi minner også allerede nå om at det er planleggingsdager i barnehagen 16. og 17. november. Barnehagen er da stengt.

I oktober har vi et bursdagsbarn. Rakel blir 2 år 3. oktober, Hipp Hurra for henne!

Høstlig hilsen fra Marianne, Barbro, Torill og Julie

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 2. oktober  Bakedag/  grupper | 3. oktober  Møtedag  Ute/innelek med Neptun  **Rakel 2 år!** | 4. oktober  Språkgrupper | 5. oktober  Turdag | 6. oktober  Utelek  Varm lunch |
| 9. oktober  Bakedag/  grupper | 10. oktober  Møtedag  Ute/innelek med Neptun | 11. oktober  Språkgrupper | 12. oktober  Turdag | 13. oktober  Utelek  Varm lunch |
| 16. oktober  Bakedag/  grupper | 17. oktober  Møtedag  Ute/innelek med Neptun | 18. oktober  Språkgrupper | 19. oktober  Turdag  *Julie kurs* | 20. oktober  Utelek  Varm lunch  *Julie kurs* |
| 23. oktober  Bakedag/  grupper | 24. oktober  **Markering av FN-dagen. Se eget skriv!** | 25. oktober  Språkgrupper  *Julie UiS* | 26. oktober  Turdag  *Julie UiS* | 27. oktober  Utelek  Varm lunch |
| 30. oktober  Bakedag/  grupper | 31. oktober  Møtedag  Ute/innelek med Neptun | 1. november  Språkgrupper | 2. november  Turdag | 3. november  Utelek  Varm lunch |